ԱՄՓՈՓԱԹԵՐԹ
««ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ԵՎ ՖՐԱՆՍԻԱՅԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋԵՎ ՀԱՅԱՍՏԱՆՈՒՄ ՖՐԱՆՍԻԱԿԱՆ ՀԱՄԱԼՍԱՐԱՆ ՀԻՄՆԱԴՐԱՄԻ ՄԱՍԻՆ ՀԱՄԱՁԱՅՆԱԳԻՐԸ ՎԱՎԵՐԱՑՆԵԼՈՒ ՄԱՍԻՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ
	1.   ՀՀ արտաքին գործերի նախարարություն
	09.06.2026 

	
	N 1111/29241-26

	Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին  համաձայնագիրը (այսուհետ՝ Համաձայնագիր) ստորագրվել է 2026թ. մայիսի 5-ին:
Հայաստանի Հանրապետության և Ֆրանսիայի Հանրապետության միջև ձևավորված է բարձր մակարդակի քաղաքական երկխոսություն, որն ուղեկցվում է պարբերական բարձրաստիճան փոխայցելություններով և տարբեր ոլորտներում ակտիվ ու բովանդակային համագործակցությամբ։ Ներկայիս երկկողմ ռազմավարական հարաբերություններն ընդգրկում են քաղաքական, տնտեսական, կրթամշակութային, ապակենտրոնացված և պաշտպանական համագործակցության լայն շրջանակ։ Միաժամանակ, բազմակողմ հարթակներում կողմերը հանդես են գալիս որպես վստահելի և ակտիվ գործընկերներ, իսկ Ֆրանսիան կարևոր դերակատարում ունի նաև Հայաստան–Եվրոպական միություն գործընկերության շարունակական զարգացման գործում։
Կրթության ոլորտում համագործակցությունը Հայաստանի և Ֆրանսիայի միջև ռազմավարական բնույթ ունեցող հարաբերությունների կարևոր ուղղություններից է։ Ֆրանսիան Հայաստանում ունի եռաստիճան կրթական համակարգ, ինչը նշանակում է ներկայացվածություն բոլոր կրթական օղակներում:
2025թ.-ի սեպտեմբերի 11-ին ուժի մեջ մտած «Բարձրագույն կրթության և գիտության մասին» ՀՀ օրենքի 14-րդ հոդվածի 11-րդ կետը սահմանում է, որ բուհի լիցենզիայով սահմանվող ուսանողների սահմանային թիվը չի կարող պակաս լինել 4000-ից: Ֆրանսիական համալսարանում ուսանողների թիվը 2500 է: Բացի դրանից, վերոնշյալ օրենքը նոր կարգավորումներ է նախատեսում բուհի պրոֆեսորադասախոսական կազմի՝ բուհում մշտական հիմունքներով ներկայացվածության վերաբերյալ, սակայն Հայաստանում ֆրանսիական համալսարանի դասախոսների մի մասը ժամանում է Ֆրանսիայից՝ ժամանակավոր հիմունքներով: 
«Հայաստանում ֆրանսիական համալսարան» հիմնադրամը շահույթ չհետապնդող հիմնադրամ է, որն ունի իրավաբանական անձի կարգավիճակ և Հայաստանի Հանրապետությունում իր գործունեությունն իրականացնելու իրավունակություն։ «Հայաստանում ֆրանսիական համալսարան» հիմնադրամի հիմնական նպատակն է նպաստել Հայաստանի Հանրապետության սոցիալ-տնտեսական զարգացմանը՝ պատրաստելով բարձր որակավորում ունեցող, աշխատաշուկայի պահանջներին և ակադեմիական միջազգային չափանիշներին համապատասխան հմտություններ ունեցող մասնագետներ
Համաձայնագրի վավերացումը կամ հաստատումը հնարավորություն կտա Հայաստանում ֆրանսիական համալսարանին շարունակելու Հայաստանի Հանրապետության կրթական համակարգում բարձրագույն ուսումնական հաստատության կարգավիճակում իր հետագա գործունեությունը: 
Հաշվի առնելով վերոգրյալը 2026թ. մայիսի 5-ին ստորագրված Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին համաձայնագրի հաստատումը կամ վավերացումը Հայաստանի Հանրապետության վարած արտաքին քաղաքականության առումով նպատակահարմար է։
Այնուամենայնիվ, փաստաթղթի կիրառելիության և գործնական նշանակության հարցի որոշումը վերապահված է ՀՀ պետական կառավարման իրավասու մարմնին:
Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին համաձայնագիրը (այսուհետ՝ Համաձայնագիր) ստորագրվել է 2026թ. մայիսի 5-ին:
 Համաձայնագիրն ուժի մեջ է մտնում Կողմերի կողմից պահանջվող ներպետական ընթացակարգերը կատարելու մասին վերջին գրավոր ծանուցումը դիվանագիտական ուղիներով ստանալու ամսաթվին հաջորդող երկրորդ ամսվա առաջին օրը։ Համաձայնագիրն ուժի մեջ մտնելու պահից ուժը կորցրած է ճանաչում Հայաստանի Հանրապետության Կառավարության և Ֆրանսիայի Հանրապետության Կառավարության միջև 2017 թվականի մարտի 8-ին ստորագրված «Հայաստանում ֆրանսիական համալսարանի մասին» համաձայնագիրը:
2026թ. հունիսի 5-ի դրությամբ ֆրանսիական կողմից չի ստացվել ծանուցում՝ Համաձայնագրի ուժի մեջ մտնելու համար անհրաժեշտ ներպետական ընթացակարգերի կատարման մասին:   

	Ընդունվել է ի գիտություն։



	2.   ՀՀ տարածքային կառավարման և ենթակառուցվածքների նախարարություն
	23.06.2026 

	
	N ԴԽ//23872-2026

	Հայտնում ենք, որ 2026 թվականի մայիսի 5-ին ստորագրված Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին համաձայնագրով «Պետական գույքի կառավարման մասին» օրենքի կարգավորման շրջանակում Հայաստանի Հանրապետության համար գույքային պարտավորություններ նախատեսող դրույթներ առկա չեն։

	Ընդունվել է ի գիտություն։



	3.   ՀՀ ֆինանսների նախարարություն
	30.06.2026 

	
	N 04/5-2/16447-2026

	«Հայաստանի Հանրապետության կառավարության և Ֆրանսիայի Հանրապետության կառավարության միջև Հայաստանում ֆրանսիական համալսարան հիմնադրամի մասին համաձայնագրում» Հայաստանի Հանրապետության համար ֆինանսական պարտավորություններ նախատեսող դրույթներ առկա չեն:

	Ընդունվել է ի գիտություն։



	4.   ՀՀ արդարադատության նախարարություն
	07.07.2026 

	
	N /14.2.4/34206-2026

	Համաձայնագիրը չի պարունակում օրենքի փոփոխություն կամ նոր օրենքի ընդունում նախատեսող նորմեր, սակայն պարունակում է Հայաստանի Հանրապետության օրենքին հակասող նորմեր:
Համաձայնագրի 4-րդ հոդվածի համաձայն.
 «1. Կողմերը համաձայնում են, որ ՀՖՀՀ-ն իր կրթական ծրագրերն իրականացնի դասախոսական կազմի հիբրիդային մոդելի հիման վրա, որը ներառում է ինչպես մշտական գիտաշխատող դասախոսների, այնպես էլ ոլորտային փորձ ունեցող հրավիրված մասնագետների։
2. Հաշվի առնելով ՀՖՀՀ կրկնակի դիպլոմով ուսուցման առանձնահատկությունը, որը մասամբ իրականացվում է Ֆրանսիայի Հանրապետությունից Հայաստանի Հանրապետություն ժամանած դասախոսական անձնակազմի կողմից, ՀՖՀՀ-ն իրավունք ունի չձևավորելու գերազանցապես մշտական պրոֆեսորադասախոսական կազմ` ջանքեր գործադրելով մշտական աշխատող դասախոսների ներգրավման 20% ցուցանիշ ապահովելուն: 
(…):
4. Կողմերը ճանաչում են այս հիբրիդային մոդելը որպես ՀՖՀՀ գերազանցության հիմնարար բաղադրիչ, որը ենթակա չէ Հայաստանի Հանրապետության բարձրագույն կրթության և գիտության ոլորտային օրենսդրությամբ սահմանված մշտական դասախոսների քվոտաների պահանջներին։»:
Վերոնշյալ դրույթը հակասում է «Բարձրագույն կրթության և գիտության մասին» օրենքի 16-րդ հոդվածին, որի 1-ին մասի համաձայն՝ բարձրագույն կրթության որակավորում շնորհող բոլոր մակարդակների կրթական ծրագրերը ենթակա են լիցենզավորման:
Նույն հոդվածի 10-րդ մասի 2-րդ և 4-րդ կետերի համաձայն՝ բուհին կրթական ծրագրի լիցենզիայի տրամադրման հիմքերն են՝ համապատասխան կրթական մակարդակներում կրթական ծրագրով ուսումնառություն ապահովելու համար անհրաժեշտ ակադեմիական կազմի և ուսումնաօժանդակ կազմի առկայությունը, որոնց առնվազն կեսը պետք է հանդիսանա բուհի հիմնական աշխատող, համատեղ կրթական ծրագրերի դեպքում ներկայացվում են կրթական ծրագրի իրականացման համար գործընկեր կազմակերպության հատկացրած մարդկային ռեսուրսները, համատեղ կրթական ծրագրի լիցենզիան ստացող բուհի կողմից ներգրավված ակադեմիական կազմի հիմնական աշխատողների մասնաբաժինը պետք է լինի առնվազն 25 տոկոս։ 
Ելնելով վերոգրյալից՝ Համաձայնագիրը ենթակա է վավերացման Սահմանադրության 116-րդ հոդվածի 1-ին մասի 5-րդ և «Միջազգային
պայմանագրերի մասին» օրենքի 10-րդ հոդվածի 2-րդ մասի 5-րդ
կետերով, իսկ Հայաստանի Հանրապետության համար ֆինանսական կամ
գույքային պարտավորություններ նախատեսելու դեպքում Համաձայնագիրը
ենթակա կլինի վավերացման նաև ՀՀ Սահմանադրության 116-րդ հոդվածի
1-ին մասի 4-րդ և «Միջազգային պայմանագրերի մասին» օրենքի 10-րդ
հոդվածի 2-րդ մասի 4-րդ կետերով:

	




































Ընդունվել է։
Համաձայնագիրը   կվավերացվի ՀՀ Սահմանադրության և «Միջազգային
պայմանագրերի մասին» օրենքի դրույթներին համապատասխան:









